Un bărbat de 36 de ani a fost arestat preventiv, fiind acuzat că a agresat-o pe fosta sa iubită, pe o stradă din Sectorul 5. Pentru a scăpa, femeia s-a baricadat în maşină, însă bărbatul nu s-a oprit și s-a urcat pe capota autoturismului, lovind cu picioarele, în timp ce o amenința pe victimă.
Conform Poliției Capitalei, marți, în jurul orei 17.00, polițiștii Secției 17 au fost sesizați prin 112 că pe o stradă din Sectorul 5 o femeie este agresată de către un bărbat, iar ajunși la fața locului polițiștii l-au găsit pe presupusul agresor - un bărbat în vârstă de 36 de ani.
În urma cercetărilor s-a stabilit că, în timp ce victima - în vârstă de 50 de ani - mergea către autoturismul parcat pe o stradă din sectorul 5, din spatele mașinii a apărut fostul ei prieten. Pentru a evita contactul cu el, femeia s-a urcat în autoturism, încuind portierele.
Polițiștii spun că bărbatul ar fi încercat să forțeze portierele, după care s-ar fi urcat pe capotă și ar fi lovit parbrizul cu picioarele. De asemenea, în timp ce încerca să spargă geamurile, bărbatul o înjura și amenința cu moartea pe victimă.
Bărbatul a fost reținut pentru hărțuire, amenințare și distrugere, ulterior pe numele său fiind emis mandat de arestare preventivă pentru 30 de zile.